b'\n_START_ARTICLE_\nRavansaaren rukoushuone\n_START_PARAGRAPH_\nRavansaaren rukoushuone oli luterilainen rukoushuone Viipurin kaupungin ulkosatama-alueeseen kuuluneella Ravansaarella.\n_START_SECTION_\nRakentaminen ja suunnittelu\n_START_PARAGRAPH_\nRavansaarelaiset perustivat Ravansaaren Rukoushuoneyhdistyksen vuonna 1906, ja rukoushuonetta alettiin rakentaa vuonna 1908. Rakennuksen piirustukset laati rakennusmestari A. E. Ollikainen. Samoihin aikoihin suunniteltiin my\xc3\xb6s kirkon rakentamista ja oman seurakunnan perustamista, mutta n\xc3\xa4m\xc3\xa4 suunnitelmat eiv\xc3\xa4t toteutuneet. Suunnitelmia yritettiin toteuttaa viel\xc3\xa4 my\xc3\xb6hemminkin 1920- ja 1930-luvuilla, mutta huonoin tuloksin.\n_START_SECTION_\nUlkoasu\n_START_PARAGRAPH_\nRukoushuone rakennettiin hirrest\xc3\xa4, ja ulkosein\xc3\xa4t vuorattiin laudoituksella vasta 1928. Rakennuksessa oli satulakatto, jonka p\xc3\xa4\xc3\xa4dyiss\xc3\xa4 oli pienet ristit. P\xc3\xa4\xc3\xa4sis\xc3\xa4\xc3\xa4nk\xc3\xa4ynti sijaitsi toisessa p\xc3\xa4\xc3\xa4dyss\xc3\xa4, ja sen molemmin puolin oli matala ikkuna. Lis\xc3\xa4ksi sis\xc3\xa4\xc3\xa4nk\xc3\xa4ynnin yl\xc3\xa4puolella oli kolme ikkunaa, joiden yl\xc3\xa4osat olivat kolmiomaiset. Rakennuksen pitkill\xc3\xa4 sivuilla oli nelj\xc3\xa4 korkeaa ikkunaa, joiden yl\xc3\xa4osat olivat my\xc3\xb6s kolmiomaiset. Lis\xc3\xa4ksi ikkunoiden yl\xc3\xa4ruudut olivat v\xc3\xa4rilliset.\n_START_SECTION_\nSis\xc3\xa4tilat\n_START_PARAGRAPH_\nRukoushuoneessa oli varsinaisen kirkkosalin lis\xc3\xa4ksi sakaristo ja eteinen. Alttarin yl\xc3\xa4puolella oli aluksi vain risti, mutta vuonna 1926 rukoushuoneeseen saatiin taiteilija V\xc3\xa4in\xc3\xb6 Kamppurin maalaama alttaritaulu. Alttaria vastap\xc3\xa4\xc3\xa4t\xc3\xa4 p\xc3\xa4\xc3\xa4sis\xc3\xa4\xc3\xa4nk\xc3\xa4ynnin yl\xc3\xa4puolella oli pieni lehteri, jossa ei kuitenkaan ollut urkuja.\n_START_SECTION_\nKorjausty\xc3\xb6t\n_START_PARAGRAPH_\nRavansaaren rukoushuoneella sattui tulipalo vuonna 1931, ja varsinkin sis\xc3\xa4tilat k\xc3\xa4rsiv\xc3\xa4t vaurioita. T\xc3\xa4m\xc3\xa4n j\xc3\xa4lkeen rukoushuonetta korjattiin v\xc3\xa4h\xc3\xa4n laajemminkin. Uuden sisustuksen suunnitteli arkkitehti Jalmari Lankinen. Tuolloin hankittiin uudet penkit ja saarnastuoli. Lis\xc3\xa4ksi kamiinat korvattiin uuneilla ja sis\xc3\xa4maalaus uusittiin.\n_START_SECTION_\nMuuta\n_START_PARAGRAPH_\nRavansaaren alue liitettiin Viipurin maalaiskunnasta Viipurin kaupunkiin 1932, mutta siit\xc3\xa4 ei aiheutunut muutoksia Ravansaaren rukoushuoneen omistusoloissa, sill\xc3\xa4 rukoushuoneen omisti rukoushuoneyhdistys. Korjaust\xc3\xb6it\xc3\xa4 varten otettiin pankkilaina, joka maksettiin takaisin jatkosodan aikana, jolloin Ravansaarelle ei p\xc3\xa4\xc3\xa4sty palaamaan. Ravansaaren rukoushuoneyhdistyksen saamat korvausrahat lahjoitettiin Karjalatalon kappelin rakentamiseen.'